Til nordistikk-/skandinavistikk-institutter

ved høyere læresteder i utlandet med undervisning i norsk

Deres ref.: ­­­­­­­­­­­­­­­­­­­ Vår ref.: DRH­­­­­­­­­­­­­­­ Dato: 13. desember 2018

Mulighet for å søke om økonomisk tilskudd til forfatter-/foreleserbesøk 2019

Besøk av forelesere og forfattere fra Norge er ment som et supplement til den ordinære undervisningen. NORLA har ansvaret for forvaltningen av Utenriksdepartementets ordning for økonomisk tilskudd til forfatter-/foreleserbesøk ved høyere læresteder i utlandet der det undervises i norsk.

Vi ber om at vedlagte søknadsskjema benyttes ved søknad om økonomisk bistand til forfatter-/foreleserbesøk for budsjettåret 2019.

NORLA kan gi støtte til reise, til overnatting eller til andre utlegg. Lærestedene bør selv stå for en del av finansieringen, f. eks. ved å dekke opphold og/eller forelesningshonorar.

Det vil telle positivt for søknaden om inviterte forfattere nettopp er oversatt, eller i nærmeste framtid vil bli oversatt og utgitt i vedkommende land. Det vil i slike tilfeller være naturlig at lektorene tar initiativ til å samarbeide med vedkommende forlag om presentasjon på en festival, bokkafé eller lignende. På den måten bidrar man samtidig til å gjøre norsk fag- og skjønnlitteratur kjent for et større publikum.

Selv om ordningen i hovedsak er ment å styrke norsk-undervisningen og forelesningene som en hovedregel skal foregå på norsk, kan det i unntakstilfeller gir støtte til besøk av norske forfattere og forelesere som også skal snakke for studenter i andre fag enn norsk.

Vi har to årlige søknadsfrister. I 2019 er disse fristene 15.1.19 og 1.8.19. Søknaden kan innsendes på e-post til dina.roll-hansen@norla.no.

Mottagerne av dette brevet bes om å videreformidle innholdet til alle som er involvert i norskundervisningen ved deres eget institutt.

Etter at besøkene er gjennomført ber NORLA om å få tilsendt en kort skriftlig rapport om besøket. Se rapportmal: https://bit.ly/2BjklZV

Med vennlig hilsen

NORLA

Dina Roll-Hansen

Seniorrådgiver